Адыгэу дунейм текъухьар зыщIэзыгъэгупсысыж махуэ
Урыс-Кавказ зауэжьым хэкIуэдахэм папщIэ Щыгъуэ махуэ IуэхукIэ зэхыхьащ Иорданием, Израилым, Инжылызым щыпсэу адыгэхэр.
Израилым щыIэ Кфар-Камэ адыгэ къуажэм дэс ди лъэпкъэгъухэр хамэ щIыгу щыпсэуми, я адэжьхэм къатепсыхауэ щыта гузэвэгъуэшхуэр абыхэм я гум илъщ. Къыхэгъэщыпхъэщ, а къэралым щыпсэу адыгэхэм пщIэшхуэ къызэрыхуащIыр, лъэпкъым и Щыгъуэ махуэр Израилым и унафэщIхэм къызэрыдаIыгъыр. Кфар-Камэ и тхьэмадэ Напсо Закарие, абы и къуэдзэхэу Натхъуэхэ Хъэлилрэ Пщымахуэрэ, Адыгэ музейм и унафэщI Тхьэухъуэ Зухьер сымэ щIалэгъуалэ гуп ящIыгъуу мы гъэми къэрал унафэщIхэм яIущIащ, накъыгъэм и 21-м ирихьэлIэу ирагъэкIуэкIыну дауэдапщэхэм теухуауэ зэпсэлъэну. А зэIущIэм къри- кIуа зэгурыIуэныгъэхэм тету и Iуэхур зэфIахащ. Накъыгъэм и 21-м сыхьэт 20-м щIидзэу Кфар-Камэ къыщызэIуахащ щыгъуэщIэж пшыхьыр. Абы ипэ махуэхэми, накъыгъэм и 19 — 20-хэм, къуажэдэсхэр зэ- хуашэсурэ лъэпкъгъэкIуэдым зыхидза гугъуехьхэм, адэкIэ къапэщылъым, дэтхэнэ зыри адыгэу къэнэжын папщIэ ялэжьыпхъэм теп- сэлъыхьащ.
Инжылызым щыпсэу адыгэхэри Щыгъуэ махуэм зэхохьэ илъэс къэс. Ахэр Лондон щызэIуощIэри, удз гъэгъахэр, шэху уэздыгъэ пыгъэнахэр Темзэ псым тралъхьэ. Мы гъэм Щыгъуэ махуэр Iуэху щхьэпэмкIэ ягъэнщIащ — щIэныгъэлIхэр, тхыдэджхэр кърагъэблагъэри Hilton Green Park-м зэIущIэ щрагъэкIуэкIащ.
Адрей илъэсхэм елъытауэ, Иорданием 2017 гъэм цIыху мащIэт щыгъуэ махуэм щызэхуэсар. КъуэкIыпIэмкIэ зауэр щымыувыIэми, а махуэм теухуауэ унафэ щымыIами, адыгэ щIалэгъуалэм лъэпкъ ныпыр яIыгъыу уэрамхэм дэтащ.
Адыгэр, дэнэ щIыпIэ щыIэми, адыгэу къонэж, хэкужьым пэIэщIэми, абы щхьэусыгъуэ хуэхъуар ягу ихуркъым.
Фырэ Анфисэ.
